tartuNLP/wikipedia-smugri-20251201 huggingface dataset:
Fire (Francinen albumi)

 
Fire on suomalaisen Francine-yhtyeen debyyttialbumi. Se julkaistiin vuonna 1990.
Vuonna 1993 albumista julkaistiin uusintapainos, joka sisälsi myös vuoden 1989 "Shake My Bones" -EP:n neljä kappaletta sekä "Till the I Day" -singlen B-puolen ”I Wanna Be Satisfied”.
Waitaki

Waitaki on suuri joki Uuden Seelannin Eteläsaarella. Joki on noin 110 kilometriä pitkä ja Mackenzie-Bassinin tärkein. Sen keskivirtaama on Kurow'n kohdalla 368,1 m³/s.
Waitaki on niin kutsuttu palmikkojoki, järvet Lake Benmore, Lake Aviemore ja Lake Waitaki sijaitsevat sen yläjuoksulla. Näitä järviä puolestaan ruokkii kolme jääjärveä; Pukaki, Ohau ja Lake Benmore. Järvet Benmore ja Aviamore on padottu.
Waitakilla on useita siihen yhtyviä sivujokia, joista tärkeimmät ovat Ahuriri ja Hakataramea. Joki sivuaa Kurow'n ja Glenavyn ennen laskemistaan Tyyneenmereen Timarun ja Omarun välistä.
Joki muodostaa poliittisen rajan Canterburyn ja Otagon välillä. Jokea on myös suunniteltu valjastettavaksi vesivoiman käyttöön. Suunnitelmien mukaan 77% joessa virtaavasta vedestä hyödynnettäisi sähköntuotannossa.
Stephenson-luistiliikuntakoneisto

Stephenson-luistiliikuntakoneisto on ennen vuotta 1918 valmistuneissa vetureissa käytetty höyrynjakolaitteisto. 
Stephenson-koneisto eroaa uudemmista siten, että siinä kulissikaarta liikuttelee oma voimansiirtokanki kumpaankin suuntaan, kun uudemmissa on vain yksi yhteinen molemmille suunnille. Samoin koneistosta puuttuu ns. ennätystanko joka yhdistää männän- ja luistinvarret. Järjestelmä on enemmän hoitoa kaipaava ja jonkin verran hitaampi kuin Waelschaertin luistinliikuntakoneisto. 
Suomessa Stephenson-koneistoja on Jokioisten Museorautatiellä kolmessa ajokuntoisessa kapearaideveturissa: 
ÄSR 1, 
HKR 5 ja
LWR 6; 
viimeksi mainittuun se palautettiin täyskorjauksen yhteydessä vuonna 1998.
Kleinlützel

Kleinlützel () on kunta Sveitsissä, Solothurnin kantonin Thiersteinin piirikunnassa (). Kunnan pinta-ala on 16,34 neliökilometriä ja asukkaita siellä on 1 257, joista ulkomaalaisia on 92 (31.12.2007).
Kleinlützel on Solothurnin kantonin eksklaavi, sillä se sijaitsee kokonaan erossa varsinaisesta kantonista ja on Basel-Landschaftin kantonin ja Ranskalle kuuluvan Haut-Rhinin departementin ympäröimä. Kleinlützelin naapurikunnat ovat Burg im Leimental koillisessa, Röschenz idässä, Liesberg etelässä, Roggenburg lännessä sekä Kiffis (Ranskassa) ja Wolschwiller (Ranskassa) luoteessa ja pohjoisessa.
Kunnassa toimii sekä roomalais-katolinen että evankelis-luterilainen seurakunta. Kleinlützelissa on yksi päiväkoti ja yksi peruskoulu ().
Forbes Fictional 15

Forbes Fictional 15 on Forbesin julkaisema lista 15 rikkaimmasta kuvitteellisesta hahmosta. Lista julkaistiin vuosina 2002, 2006–2008 ja 2010–2013 eli yhteensä yhdeksän kertaa. Listatut hahmot ovat olleet joko elokuvissa, televisiossa, piirretyissä, sarjakuvissa tai kirjoissa. Vaatimuksena listan hahmojen on oltava kuvitteellisia ja osana jotain sarjaa tai tarinaa. Mytologioden ja kansanperinteiden hahmoja ei hyväksytty. Niistä ainoastaan joulupukki hyväksyttiin, mutta sittemmin päätöksestä luovuttiin, koska listan laatijia kirjeillä pommittaneet lapset väittivät joulupukin olevan totta.
"Hahmojen iät jäivät pois Forbesin listoilta vuosina 2011–2013."
Parakki

Parakki on oleskelu- tai varastotiloja sisältävä siirreltävä kontti tai väliaikaiseksi tarkoitettu rakennus. Toisinaan parakeiksi kutsutaan myös pysyväksi tarkoitettuja rakennuksia, joiden ulkomuoto tai rakenteet muistuttavat varsinaisia parakkeja. Parakkikontti muistuttaa hieman asuntovaunua, mutta keskeisenä erona on se, että parakissa ei ole renkaita ja vetoaisaa, vaan sitä siirrellään esim. nosturin tai vaihtolavalaitteiston ja kuorma-auton avulla. Yleisiä parakkikokoja ovat 3×7 m ja 3×6 m. Parakkeja kutsutaan myös sanoilla "viipale", "työmaatila" ja "koppi".
Parakkeja on käytetty myös suurten väkijoukkojen majoittamiseen tilanteissa, joissa tarve tulee äkillisesti tai se on tilapäisluontoista. Tällaisia ovat olleet rakennustyömaiden ohella historian saatossa eri valtioiden vanki- ja keskitysleirit. Myös sotilaita on majoitettu parakkeihin. Suomalaisittain tunnettu kirjallinen kuvaus sotilaiden parakkimajoituksesta on Väinö Linnan romaanissa "Tuntematon sotilas" kuvattu parakkikylä paloaukean reunalla "lähellä Joensuun kaupunkia".
Parakkikoulu-nimitystä käytetään tilapäisiksi tarkoitetuista koulurakennuksista.
Wilhelm Neumann-Torborg

Wilhelm Neumann-Torborg (24. elokuuta 1856 – 31. joulukuuta 1917 Elberfeld) oli saksalainen kuvanveistäjä.
Neumann-Torborg kävi aluksi piirtämässä ja maalaamassa iltakursseilla Elberfeldissä. Vuodesta 1874 vuoteen 1877 hän opiskeli kuvanveistoa Bad Kreuznachissa ja vuodesta 1878 Leipzigin taidekorkeakoulussa. Hän siirtyi vuonna 1880 Berliiniin Akademie der Künsteen. Hänen opettajinaan toimivat Leipzigissa professori Melchior Zur Straßen ja Berliinissä Otto Knille ja Fritz Schaper.
Neumann-Torborg voitti vuonna 1885 Rooman stipendin teoksellaan "Parisin tuomio", jonka hän oli tehnyt lopputyökseen. Seuraavina vuosina hän eli ja työskenteli Roomassa, jossa hänen vaimonsa Emma Commichau kuoli. Vuonna 1892 Neumann-Torborg palasi takaisin Berliiniin. Hän kuoli vuonna 1917 sairastuttuaan pahoin vierailullaan Elberfeldissä.
Teoksia.
Monet Neumann-Torborgin teoksista tuhoutuivat toisen maailmansodan aikana.
Taekwondo kesäolympialaisissa 2008

Pekingin 2008 kesäolympialaisten taekwondokilpailut käytiin 20.–23. elokuuta. Kilpailupaikkana oli "Beijing Science and Technology University Gymnasium".
Mitalistit.
Lähde: Sports-Reference
Kamal

Kamal on tähtinavigoinnissa käytetty työkalu, jolla määritellään leveyspiiri. Alkujaan kamalia käyttivät arabit islamin kulta-ajalla, myöhemmin kiinalaiset 1700- ja 1800-luvuilla. Sitä on arveltu käytetyn myös muinaisessa Intiassa. Se oli käyttökelpoinen – hyvien sääolosuhteiden vallitessa – vain päiväntasaajan tienoilla ja sillä pystyttiin määrittämään sijainti ainoastaan pohjois-eteläakselin suhteen, eikä sitä siksi käytetty Euroopassa. Työkalun käyttö myös edellytti, että käyttäjä oli "kalibroinut" sen jo aiemmin navigoinnin kohteena olevassa kaupungissa. Navigointiin uusiin kohteisiin se ei täten soveltunut. 
Rakenne ja käyttö.
Kamal oli varsin yksinkertainen navigointityökalu. Pienen levypalan keskeltä lähti naru, johon oli solmittu solmuja osoittamaan eri kaupunkien sijaintia. Navigoija asetti solmun suuhunsa ja kohotti levyn alareunan silmiensä ja toisaalta horisontin tasolle. Levyn yläreunasta etsittiin Pohjantähteä. Mikäli tähti jäi levyn taakse, oli sijainti liian etelässä. Vastaavasti, jos tähti oli levyn yläreunan yläpuolella, oli sijainti liian pohjoisessa.
Vicki Peterson

Victoria Anne Theresa "Vicki" Peterson (s. 11. tammikuuta 1958) on yhdysvaltalainen rocklaulaja ja -kitaristi. Hän perusti The Bangles -yhtyeen yhdessä Susanna Hoffsin ja siskonsa Debbi Petersonin kanssa.
Petersonin muuhun uraan kuuluu muun muassa toiminta Continental Drifters - ja The Psycho Sisters -yhtyeissä.
Debbi Peterson

Deborah Mary "Debbi" Peterson (s. 22. elokuuta 1961) on yhdysvaltalainen rumpali. Hän perusti The Bangles -rockyhtyeen Susanna Hoffsin ja sisarensa Vicki Petersonin kanssa. Hänellä on ollut myös vähemmän tunnettu ura yhtyeen ulkopuolella.
Peterson meni vuonna 1989 naimisiin ääni-insinööri Steven Bottingin kanssa. Parilla on kaksi yhteistä lasta.
Céligny

Céligny on kunta Sveitsissä, Geneven kantonissa. Kunnan pinta-ala on 4,46 neliökilometriä ja asukkaita siellä on 845 (31.12.2022)
Céligny on Geneven kantonin eksklaavi, sillä se sijaitsee kokonaan erossa varsinaisesta kantonista. Kunta rajautuu kaakkoa lukuun ottamatta kaikissa ilmansuunnissa Vaud’n kantoniin. Kaakossa, Genevenjärvellä Célignyllä on yhteistä rajaa Ranskan Haute-Savoien departementin kanssa. Célignyn naapurikunnat ovat Arnex-sur-Nyon, Bogis-Bossey, Chavannes-de-Bogis, Crans-près-Céligny, Founex sekä Ranskassa sijaitseva Chens-sur-Léman.
Kunnassa toimii sekä protestanttinen että katolinen seurakunta.
Väkiluvun kehitys.
Kunnan väkiluku on kehittynyt seuraavasti
Tunnettuja célignyläisiä.
Walesiläinen näyttelijä Richard Burton vietti viimeiset vuotensa Célignyssä, ja hänet on haudattu sinne. Myös skotlantilainen romaanikirjailija Alistair MacLean on haudattu Célignyyn. Lisäksi yhteiskuntatieteilijä Vilfredo Pareto asui aikoinaan Célignyssä.
Rama Yade

Ramatoulaye Yade (s. 13. joulukuuta 1976, Dakar, Senegal) on ranskalaisen Union pour un Mouvement Populaire -puolueen poliitikko. Hän oli vuosina 2007–2010 Ranskan ihmisoikeusministeri.
Valmistuttuaan tohtoriksi Sciences-Po Parisista vuonna 2000 Yade aloitti uransa vuonna 2002 korkeana virkamiehenä Ranskan senaatin sosiaali- ja koulutusvaliokunnassa. Vuonna 2005 hänet nimitettiin viestintäjohtajaksi parlamentin tv-verkostoon Public Sénat, jossa hän toimi kahden vuoden ajan.
Yade toimi vuosina 2007–2010 ulkoasioista ja ihmisoikeuksista vastaavana apulaisulkoministerinä François Fillonin ensimmäisessä hallituksessa Nicolas Sarkozyn ollessa presidenttinä. Vuonna 2009 hänet nimitettiin urheiluministeriksi François Fillonin toiseen hallitukseen. Vuonna 2010 hänet nimitettiin Ranskan Unescon suurlähettilääksi. Tässä tehtävässä hän palveli vuoteen 2012 asti. . Vuonna 2021 hänet nimitettiin Washingtonissa toimivan ajatushautomon Atlantic Councilin Afrikan asioista vastaavaksi johtajaksi.
Rama Yaden erityinen kiinnostuksen kohde ovat nuorisoasiat ja lasten oikeudet. Hän vastaa koulutuksesta Union des démocrates et indépendantsin (UDI) varjokabinetissa. Rama Yade on julkaissut useita kirjoja nuoriso- ja koulutusasioista, vähemmistöijen asemasta ja ihmisoikeuksista.
Rama Yade ollut naimisissa Joseph Zimet'n kanssa ja heillä on tytär. Uskonnoltaan Yade on muslimi.
NBA-kausi 2004–2005

NBA-kausi 2004–2005 oli NBA-liigan 59. kausi. Runkosarja käynnistyi 2. marraskuuta 2004 ja päättyi 20. huhtikuuta 2005. Pudotuspelit päättyivät 23. kesäkuuta 2005 San Antonio Spursin voitettua puolustavan mestarin, Detroit Pistonsin otteluvoitoin 4–3.
Runkosarja.
V=voitot, H=häviöt, V%=voittoprosentti, *=divisioonansa voittaja
Veljeskirjat

Veljeskirjat ovat keskiaikaisien luostarien listauksia, joihin on merkitty luostariveljeskunnan jäsenet. Ne sisälsivät myös nimet luostarin perustajista ja hyväntekijöistä henkilöihin, joilla oli läheinen suhde itse luostariin, jotta munkit voisivat rukoilla heidän puolestaan. Kirjoja käytettiin 700-luvulta 1300-luvulle. Vuosipäiväkirjat ovat monessa mielessä niiden seuraajia.
Veljeskirjat ovat rikas varhaiskeskiajan henkilö- ja kielihistorian lähde.
Elävä meri

Elävä meri () on Jacques-Yves Cousteaun ohjaama ja tuottama dokumenttielokuva, joka julkaistiin vuonna 1964. Elokuva palkittiin parhaan dokumentin Oscarilla.
"Elävä meri" käsittelee Cousteaun Conshelf II -hanketta, jossa joukko sukeltajia vietti kuukauden kymmenen metrin syvyydessä Punaisenmeren pohjassa. Se onkin ensimmäinen kokonaan merenpinnan alapuolella kuvattu elokuva. "Elävä meri" keskittyy pitkälti kuvaamaan sukeltajien elämää pinnan alla. Luonto on tällä kertaa sivuosassa, mutta sitäkin käsitellään. Cousteau kuvasi elokuvassa useita sellaisia merenpohjan eläimiä, joita ei aiemmin ollut saatu taltioitua filmille.
Jotkut elokuvakriitikot epäilivät Cousteauta muutamien kohtauksien lavastamisesta. Osan dramaattisista kohtauksista katsottiin varmasti kuvatun sisäaltaassa. Cousteau otti syytteet hyökkäyksinä ja tuli julkisuuteen selittämään elokuvan teossa käytettyjä uusia ja vaikeita tekniikoita.
Ikoti

Ikoti () on georgialaiskylä kansainvälisesti katsottuna Georgiaan kuuluvassa Mtskheta-Mtianetin maakunnassa. Kylä sijaitsee de facto Venäjän federaation vuoden 2008 Venäjä–Georgian sodan aikana miehittämässä Etelä-Ossetiassa. Kylä sijaitsee Tskhinvalista itäitäkaakkoon ja Gorista pohjoiseen ja Akhalgorista vajaat kaksi kilometriä pohjoiseen. 
Muuta.
Etelä-Ossetiaa kontrolloivan Venäjän federaation asevoimien kenraaliluutnantti Anatoli Nogovitsyn ilmoitti, että alueelle tulee Venäjän muodostaman turvallisuusvyöhykkeen uloin piste. Koko turvallisuusvyöhykettä vartioi 272 rauhanturvaajaa.
Karaleti

Karaleti on georgialainen kylä kansainvälisesti katsottuna Georgiaan kuuluvassa Šida Kartlin maakunnassa. Kylä sijaitsee de facto Venäjän federaation vuoden 2008 Venäjä–Georgian sodan aikana miehittämässä Etelä-Ossetiassa. Se sijaitsee noin kahdeksan kilometriä Gorista pohjoiseen Tskhinvaliin joen itäpuolelta johtavan tien varrella.
Karalatiin tulee Venäjän federaation asevoimien muodostaman Etelä-Ossetian turvallisuusvyöhykkeen yksi uloimmista kahdeksasta tarkastuspisteestä. Ulkokehän tarkastuspisteet sijaitsevat georgialasessa Perevin kylässä . Alissa, Hvenakotsassa, Zarianissa, Karaletissa, Šavšebissa, Monasterissa, Ikotissa ja Gorodan kukkuloilla.
Audio Video Standard

Audio Video Standard eli "AVS" on koodekki video- ja audiodatan pakkaukseen. Aloite koodekin kehitykseen tuli Kiinan valtiolta ja kiinalaisilla yrityksillä hallussaan 90% koodekkiin liittyvistä patenteista . AVS videota ja audiota sisältävät kääretiedostot ovat .avs päätteisiä.
OpenAVS-projekti on toteuttanut avoimen lähdekoodin toteutuksen AVS videodekooderista. Dekooderi löytyy libavcodec-kirjastosta ja on integroitu joihinkin ilmaisiin mediasoittimiin kuten Mplayer, VLC ja Xine.
Katri Tapola

Katri Tapola (s. 21. joulukuuta 1961 Ilmajoki) on suomalainen kirjailija. Hän on kirjoittanut sekä aikuisille että lapsille. Tapolan esikoisromaani "Kalpeat tytöt" palkittiin Helsingin Sanomain kirjallisuuspalkinnolla vuonna 1998. Se oli samana vuonna myös Akateemisen Kirjakaupan myydyin esikoisteos. 
Tapola valmistui filosofian maisteriksi Helsingin yliopistosta vuonna 1994 pääaineenaan yleinen kielitiede ja sivuaineena romaaninen filologia (ranska). Hän on ollut vapaa kirjailija vuodesta 2001. Kaunokirjallisen työn ohella Tapola tekee opetustöitä ja kirjoittaa lehtijuttuja. Hän on työskennellyt myös tiedotusneuvojana, kirjastovirkailijana, kustannustoimittajana ja kääntäjänä.
Katri Tapolan ja Virpi Talvitien lastenkirja "Kivikauppaa ja ketunleipiä" palkittiin Arvid Lydecken -palkinnolla vuonna 2002. Vuonna 2023 Tapola sai Tirlittan-palkinnon, jonka perusteluissa häntä kiitettiin erityisesti monikielisistä lastenkirjoistaan.
Yksityiselämä.
Tapolan äiti oli näyttelijä Tuulikki Schreck. Hänen enonsa oli kirjailija ja kustannustoimittaja Jyri Schreck. Myös Tapolan sisar Päivi Tapola on kirjailija.
GStreamer

GStreamer on sovelluskehys multimediaohjelmistojen tekemiseen. GStreamer on toteutettu enimmäkseen C-kielellä. GStreamerin pluginit on julkaistu GNU LGPL -lisenssillä ja lisäksi joissakin tapauksissa käytetään lisäehtoa, jolloin GNU GPL-lisensoituja ohjelmia voi levittää yhdessä GStreamerin kanssa.
GStreamer toimii useimmilla merkittävillä käyttöjärjestelmillä joita ovat Linux, Android, Mac OS X, Windows, iOS sekä useimmat BSD-johdannaiset sekä kaupalliset Unixit, Solaris ja Symbian. GStreameria voidaan suorittaa useimmilla merkittävillä laitteistoarkkitehtuureilla mukaan lukien x86, ARM, MIPS, SPARC ja PowerPC 32- ja 64-bittisinä versioina. Se on siirretty useille käyttöjärjestelmille, suorittimille ja kääntäjille.
Sovereign Tech Fund (STF) on rahoittanut projektia jotta osat siitä kirjoitettaisiin uudestaan Rust-kielellä. STF:n rahoittaja on Saksan hallituksen Bundesministerium für Wirtschaft und Klimaschutz, joka on rahoittanut myös GNOME-projektia.
Käyttö.
GStreamer on sisältynyt GNOME-työpöytäympäristöön julkaisusta 2.2 lähtien. GNOME suosittelee GSteamerin hyödyntämistä GNOME- ja GTK+ -sovelluksissa.
GStreamer on käytössä myös Nokian Internet Tablet -laitteissa Nokia 770, N800, N810 ja N900.
Tekniikka.
GStreamer voi kytkeytyä toisiin multimediakehyksiin olemassa olevien komponenttien käyttämiseksi:
Heinäkuussa 2021 kerrottiin kokeellisesta tuesta Vulkan Video -laajennukselle. Vulkan Video -tukea on kehitetty myös FFmpeg ja Mesa 3D -kirjastoissa.
Myös Intelin VA-API-rajapinnalle on kehitetty tukea. Vulkan-tuki H.264 ja H.265 -dekoodaukselle julkaistiin versiossa 1.24. Versiossa 1.26 on lisätty tuki H.266, LCEVC ja JPEG XS -koodekeille.
GStreamer sisältää ohjelmointirajapinnan (API) sovelluksille, arkkitehtuurin laajentamiselle, mediatyyppien tunnistamisen, synkronointimekanismin ja lisäosia sekä työkaluja. Lisäosat jaetaan protokollan, lähteen, mediatyypin, koodekin, suodattimen ja kohteen ("sink") mukaan. GStreamer jaetaan useissa paketeissa, joita ovat ydinpaketti, plugins-base, plugins-good, plugins-ugly, plugins-bad ja libav-tuki. Plugins-paketit ovat jaettu sen mukaan, miten laadukkaita koodekkien toteutukset ovat tai onko jakelemisessa mahdollisesti lisenssien yhteensopivuuden kanssa ongelmia.
M-Team

 
Urheiluseura M-Team ry eli M-Team on vuonna 1996 perustettu helsinkiläinen salibandyn erikoisseura, johon kuuluvat jäseninä Helsingin M-Team ry ja Vantaan M-Team ry. Seura syntyi, kun Martinpääskyt ja Meikku päättivät yhdistyä. Seuralla on yhteensä 13 joukkuetta ja kuusi juniorikerhoa. Kaudella 2024-2025 miesten edustusjoukkue pelaa Divarissa. Seura on Nuori Suomi -sinettiseura.
Miehet.
M-Teamin miesten edustusjoukkue pelaa kaudella 2018-2019 Divaria. Joukkueen kotihallina toimii AC Ruskeasuo
M-Team kaudella 2018-2019.
Päävalmentaja
Maalivahdit
Puolustajat
Hyökkääjät
Miehet II.
M-Team United (ent. Vantaan M-Team) on vuonna 2001 perustettu M-Teamin miesten edustusjoukkueen farmiseura.
Ritsatriptaani

Ritsatriptaani on triptaaneihin kuuluva migreenin hoitoon käytettettävä kohtauslääke. Muiden triptaaneiden tapaan ritsatriptaani toimii sitoutumalla aivojen 5-HT1-reseptoreihin, mikä supistaa migreenikohtauksessa laajenneita aivoverisuonia. Suomessa ritsatriptaania myydään valmistenimillä Maxalt, Maxalt Rapitab, ja Rizatriptan Stada.
Ritsatriptaania ei tule käyttää henkilöillä, joilla on iskeeminen sydänsairaus, Prinzmetalin angiina, tuore TIA ("transient ischaemic attack"), lukinkalvonalainen verenvuoto, aivoinfarkti, korkea verenpaine tai vaikea munuaisten vajaatoiminta.
Ofeltes

Ofeltes, joka tunnetaan myös nimellä Arkhemoros, oli kreikkalaisessa mytologiassa Nemean kuninkaan Lykurgoksen ja Eurydiken poika.
Lykurgos pyysi oraakkelilta neuvoa heti poikansa syntymän jälkeen saadakseen selville, miten hän voisi varmistaa lapsensa terveyden ja onnen. Oraakkeli vastasi, että lapsi ei saisi koskea maahan ennen kuin hän oppisi kävelemään.
Eräänä päivänä Hypsipyle, Ofelteen hoitaja, oli kävelyllä kantaen nuorta Ofeltesta käsivarsillaan. Hän kohtasi seitsemän Thebaa vastaan marssinutta sotapäällikköä, jotka kysyivät häneltä lähimmän kaivon sijaintia. Hapsipyle laski Ofelteen maahan selleripetiin ja lähti näyttämään kenraaleille kaivon sijaintia. Hänen poissa ollessaan käärme kuitenkin kuristi lapsen.
Ofelteen kuoleman jälkeen hänet nimettiin Arkhemorokseksi (suom. turmion tuottaja). Sotapäälliköt järjestivät hautajaisjuhlallisuudet Ofelteen muistoksi ja järjestivät hautajaiskisat hänen kunniakseen. Erään myytin mukaan Nemean kisat saivat alkunsa näistä kisoista.
Triptaanit

Triptaanit ovat migreenin akuuttihoidossa käytettäviä lääkkeitä. Triptaanit sitoutuvat 5-HT1- eli serotoniinireseptoreihin supistaen migreenikohtauksessa laajenneita aivojen ja muun pään alueen verisuonia, estämällä tulehdusreaktiota sekä vähentämällä kipua. 50–80 prosentissa tapauksista triptaanit lievittävät migreenioireita noin kahden tunnin kuluessa lääkkeen ottamisesta. Hyvien hoitotulosten ja vähäisempien haittavaikutusten vuoksi triptaanit ovat syrjäyttäneet migreenin hoidossa aiemmin käytetyt torajyväalkaloidit; kuten esimerkiksi ergotamiinin jota käytettiin aikaisemmin kofeiinin kanssa yhdistelmälääkkeenä.
Triptaanien käyttöä voivat estää iskeeminen sydänsairaus, Prinzmetalin angiina, tuore TIA, lukinkalvonalainen verenvuoto, aivoinfarkti, hoitamaton tai muuten korkea verenpaine ja vaikea munuaisten vajaatoiminta. Triptaanien haittavaikutuksina esiintyy väsymystä, huimausta sekä kaulassa ja ylärintakehässä ilmenevää painon tai puristuksen tunnetta, joka ei ilmeisesti liity sepelsuoniin. Triptaaneilla voi olla haitallisia yhteisvaikutuksia ergotamiinin ja sen johdannaisten kanssa, selektiivisten serotoniinin takaisinoton estäjien ja serotoniinin-noradrenaliinin takaisinoton estäjien kanssa.
Katso myös.
Seuraavat triptaanit kuuluvat anatomis-terapeuttis-kemiallisessa lääkeluokituksessa (ATC) luokkaan N02CC eli selektiiviset 5HT1-reseptoriagonistit.
Moodle

Moodle on ilmainen, avoimen lähdekoodin oliopohjainen oppimisalusta eli virtuaalinen oppimisympäristö (VLE), joka soveltuu monenlaisille käyttäjäryhmille erilaisiin käyttötarkoituksiin. Se on vapaasti saatavissa ja ladattavissa Moodlen sivustolta. Moodle tarjoaa työvälineitä mm. vuorovaikutukseen, sisällöntuottamiseen ja materiaalin jakamiseen. Moodlea voi räätälöidä monipuolisilla liitännäisohjelmilla. Moodleen saa teemoja, joilla ulkonäköä voi muokata mieleisekseen.
Moodlen nimi tulee alun perin kehittäjänsä Martin Dougiamaksen etunimen ensimmäisestä kirjaimesta, mutta sittemmin nimi on ollut akronyymi englanninkielisistä sanoista ”Modular Object-Oriented Dynamic Learning Environment”.
Moodlea on alettu kehittää vuodesta 1999 (vuodesta 2001 lähtien nykyisellä arkkitehtuurilla). Oppimisympäristön päätekijänä on australialainen Martin Dougiamas. Moodle on käännetty 80 eri kielelle. Toukokuun 2011 tilastojen mukaan Moodlea käyttää 54 305 rekisteröityä sivustoa, joissa 42 miljoonaa käyttäjää ja 4,4 miljoonaa kurssia.
Rakenne.
Moodlella voi rakentaa kursseja. Opiskelijat voivat liittyä niihin vapaasti tai ns. avaimen saatuaan. Kursseilla voi julkaista materiaalia (mm. ajastetusti) sekä tehdä koemaisia testejä. Moodlessa myös käyttäjien välinen pikaviestien lähetys on mahdollista. Moodleen voi lisäksi luoda wikejä, keskustelualueita sekä itsearviointia ja vertaisarviointia hyödyntäviä työpajoja.
Alustat.
Moodle toimii Linuxissa, MS Windowsissa ja Mac OS -käyttöjärjestelmässä ja se on toteutettu pääosin PHP-kielellä. Järjestelmän kehittämisessä käytetään muitakin ohjelmointikieliä, kuten Javaa ja Java EE -tekniikkaa.
Keltaryhäkäs

Keltaryhäkäs ("Cystoderma amianthinum") on okrankeltainen laakea ryhäkkäisiin kuuluva sienilaji. Lakin leveys on 1,5–4 senttimetriä ja sen reunalla on vaaleita suojusjätteitä. Sienen heltat ovat valkoiset. Jalka on okrankeltainen ja 3–6 senttimetriä pitkä. Sienen malto on vaaleaa tai vaaleankeltaista. Keltaryhäkäs kasvaa yleisenä koko Suomessa kuusi- ja havumetsien sammalikoissa, lehdoissa, puistoissa ja kedoilla. Kasvuaika on elokuusta lokakuuhun. Laji on luokiteltu Suomessa elinvoimaiseksi.
Tahmaukonsieni

Tahmaukonsieni ("Chamaemyces fracidus") on valkoinen, kalpeankeltainen tai oljenvärinen tahmaukonsienilaji. Sen lakki on 4–8 senttimetriä leveä. Heltat ovat valkoiset tai muuttuvat myöhemmin kellertäviksi. Sen jalka on 3–6 senttimetriä pitkä, kellanruskea ja siinä on heikko valkoinen rengas. Malto on valkoista. Sieni haisee pahalta eikä ole ruokasieni. Sieni kasvaa laitumilla ja avoimissa metsissä. Se on Suomessa erittäin harvinainen, ja sitä tunnetaan vain muutamalta paikalta. Kasvuaika on elokuusta syyskuuhun. Se on luokiteltu vaarantuneeksi lajiksi.
Keltamesisieni

Keltamesisieni ("Armillaria mellea", syn. "Armillariella mellea") on okranvärinen tai kullanruskea, oliivinvärinen mesisienilaji. Sienen lakki on tummanruskeiden suomujen peitossa. Jalka on valkea ja siinä on valkokellertävä rengas. Heltat ovat valkoiset ja muuttuvat vanhemmiten punertaviksi. Maku on mieto, mutta vanhemmissa sienissä metallimainen. Lähisukulainen on pohjanmesisieni ("Armillariella borealis"). Sieni on syötävä, mutta voi aiheuttaa kiehauttamattomana pahoinvointia. Se kasvaa rykelminä lahoilla ja elävillä puilla sekä kannoilla, mutta ei Suomessa. Laji on laajasti levinnyt Aasiaan, Afrikkaan, Amerikkaan ja Eurooppaan.
Tieteellinen nimi "Armillaria mellea" on aikoinaan tarkoittanut muitakin mesisieniä, myös Suomessa kasvavia.
Posliinisieni

Posliinisieni ("Mucidula mucida", syn. "Oudemansiella mucida") on kellomainen tai puolipallomainen limainen valkea sienilaji. Sen heltat ovat valkoiset. Sitkeä jalka on vaalea tai vaaleanharmaa. Posliinisieni kasvaa pyökinrungoilla jopa korkealla puissa, mutta myös pudonneilla oksilla. Posliinisieni on keskieurooppalainen laji eikä sitä esiinny Suomessa.
Basedowin tauti

Basedowin tauti eli Gravesin tauti on autoimmuunisairaus, joka on kilpirauhasen liikatoiminnan yleisin aiheuttaja. Siinä elimistö tuottaa kilpirauhasta stimuloivia vasta-aineita, jotka sitoutuvat tyreotropiinin (TSH) reseptoriin ja näin TSH:n tapaan kiihdyttävät kilpirauhasen toimintaa aiheuttaen hypertyreoosin eli kilpirauhasen liikatoiminnan. Taudille voi olla perinnöllinen alttius.
Taudin voivat laukaista henkinen stressi ja tupakointi. Jälkimmäinen on erityisen suuri tautiin kuuluvien silmäoireiden vaaratekijä. Silmäoireisiin kuuluu muun muassa silmän takakuopan sidekudoksen kasvu, joka työntää silmää ulospäin kuopastaan (eksoftalmus). Muutos on itsestään palautumaton, vaikka tauti hoidettaisiin. Erilaisilla hoitoimenpiteillä saavutetaan vaihtelevia tuloksia.
Oireet ja esiintyvyys.
Basedowin taudin yleisiä oireita ovat muun muassa struuma, takykardia, hermostuneisuus ja ulkonevat silmät. Noin puolella potilaista esiintyy tärinää ja painon laskua. Taudin oireisto kuitenkin vaihtelee, eikä kaikilla potilailla ole kaikkia oireita. Basedowin tauti on yleisempää naisilla kuin miehillä, ja siihen sairastutaan useimmiten 30–40 vuoden iässä.
Historia.
Jo antiikin kreikkalaiset kuvailivat Basedowin tautiin tyypillisiä oireita, joihin kuuluvat struuma, sydämen tykytys sekä poikkeava silmämunan ulkonema. Vuonna 1786 englantilainen lääkäri Caleb Parry tunnisti ja selitti ensimmäisen kerran edellä mainittujen oireiden yhdistelmiä, joita hän havaitsi muutamilla potilailla. Parryn poika julkaisi tutkimustulokset vasta isänsä kuoleman jälkeen vuonna 1825. Myöhemmin irlantilainen Robert James Graves (1797–1853) ja saksalainen Carl Adolph von Basedow (1799–1854) havaitsivat potilaillaan samankaltaisia oireita kuin Parry. Graves kuvasi sairauden vuonna 1835 ja Basedow hieman myöhemmin vuonna 1840.
Welschriesling

Welschriesling on valkoviinin valmistuksessa käytetty rypälelajike, jota viljellään erityisesti Itävallassa, Unkarissa ja Kroatiassa. Monipuolisesta rypälelajikkeesta valmistetaan sekä kevyitä ja hedelmäisiä että täyteläisempiä valkoviinejä. Sadonkorjuun lopulla kerätyistä rypäleistä valmistetaan myös jälkiruokaviinejä. Welschriesling ei ole sukua Riesling-lajikkeelle. Lajikkeesta käytetään myös nimityksiä Riesling Italico, Olaszrizling, Laški rizling ja Graševina.
Viinejä.
Alkon perusvalikoimaan kuuluu kolme viiniä, joiden valmistamiseen on käytetty Welschriesling-rypäleitä: halvat sekoiteviinit "Magyar Fehér Bor" ja "Vino Mikulov" sekä laadukkaampi itävaltalainen jälkiruokaviini "Lenz Moser Prestige Trockenbeerenauslese". Kansainvälisesti arvostetuimpia Welschriesling-viinejä ovat esimerkiksi World Wine Championships -kilpailussa kultamitalilla palkittu jälkiruokaviini "Hans Tschida 2002 TBA".
Verranto

Verranto on matemaattinen yhtälö, jossa kaksi kahden suureen suhdetta on merkitty yhtä suuriksi. Jos suureita merkitään kirjaimilla A, B, C ja D, kirjoitetaan verranto joko kaksoispisteillä
formula_1 
tai jakoviivoilla
formula_2
Molemmat verrannon kirjoitusmuodot luetaan "A:n suhde B:hen on yhtä suuri kuin C:n suhde D:hen" tai vaihtoehtoisesti "A suhtautuu B:hen kuten C suhtautuu D:hen". Kun verrannossa olevat suureet liittyvät verrannollisuuteen, sanotaan "suureiden A ja B olevan verrannolliset suureisiin C ja D". Erotuksena muista verrannollisuuden lajeista tätä kutsutaan myös suoraan verrannollisuudeksi.
Suureita A, B, C ja D kutsutaan verrannon ensimmäiseksi, toiseksi, kolmanneksi ja neljänneksi "jäseneksi". Ensimmäinen ja neljäs jäsen ovat verrannon "äärimmäiset jäsenet", ja toinen ja kolmas jäsen sen "keskimmäiset jäsenet".
Suureiden verrannolliset suhteet verrannoksi.
Kahden samanlaatuisen (samat mittayksiköt) suureen A ja B suhde merkitään 
formula_3
missä "k" on suhdeluku. Suhde esittää kahta eri tilannetta, jossa verrataan samaa laatua olevia suureita keskenään. Tällainen tilanne on esimerkiksi kahden pinta-alan välinen suhde
formula_4
ja suhdeluku k = 1 : 2 = 0,5 on tällöin paljas luku, koska mittayksiköt supistuvat pois.
Kahden erilaatuisen suureiden A ja B suhde merkitään samalla tavalla
formula_3
missä "k" on mittayksiköllinen suure (suhdeluku). Esimerkiksi erään talon formula_6 suuruisen seinän maalaamiseen kuluu formula_7 maalia. Suhdeluvuksi saadaan
formula_8
Saman talon toista seinää toisena päivänä maalatessa suureet C ja D ovat erilaiset. Nyt merkitään
formula_9
missä "k" on edelleen sama, koska maalin kulutus on säilynyt samana. Suhdeluvut ovat samat, joten suureet A ja B sekä C ja D ovat verrannolliset (merkitään formula_10) ja merkitään suuren mitatuilla arvoilla
formula_11 ja formula_12
tai suureiden muuttujilla
formula_13 ja formula_14
tai suureiden nimillä
formula_15
Matemaattisesti nämä kaksi suhdetta voidaan kirjoittaa verrantoyhtälöksi, koska suhdeluvut täsmäävät 
formula_16
Johdetut verrannot.
Jos verrantoa
formula_17 
halutaan muuntaa, saadaan esimerkiksi seuraavia uusia verrantoja (suureet eivät ole nollia) :
Ratkaistaan suure.
Verranto
formula_17
on voimassa, jos ja vain jos sen äärimmäisten ja keskimmäisten jäsenen tulot AD ja BC ovat yhtä suuret eli 
formula_25
eikä kumpikaan luvuista B ja D ole nolla. Tämä voidaan osoittaa kertomalla (eli laventamalla) verannon molemmat puolet luvulla BD. Tällaista verrannon muuntamista tulojen väliseksi yhtälöksi sanotaan "ristiin kertomiseksi". Tästä voidaan edelleen ratkaista yksi suure muiden avulla seuraavasti:
formula_26 tai formula_27 tai formula_28 tai formula_29
Keskiverto, kolmas verto ja neljäs verto.
Jos on voimassa verranto
formula_30
jossa siis molemmat keskimmäiset jäsenet ovat yhtä suuret, sanotaan, että B on lukujen A ja C "keskiverto", ja C on lukujen A ja B "kolmas verto". Jos taas on voimassa verranto
formula_17,
jossa siis keskimmäiset jäsenet eivät välttämättä ole yhtä suuret, sanotaan, että luku D on lukujen A, B ja C "neljäs verto".
Heuchler

Heuchler ("teeskentelijä") on saksalaisen industrial metal -yhtye Megaherzin kuudes täyspitkä studioalbumi. Se julkaistiin 25. heinäkuuta 2008. Kyseessä on ensimmäinen albumi, jolla laulaa yhtyeen uusi vokalisti Alexander "Lex" Wohnhaas. Myös muilta osin kokoonpanoon tuli muutoksia, kun rumpaliksi valittiin Jürgen "Bam Bam" Wiehler.
Single.
Single "Mann von Welt" julkaistiin 27. kesäkuuta 2008. Se on saatavana kahtena eri versiona, joista laajemmalle on koottu muutamia edellisten albumien kappaleita. Suppeammalla versiolla on "Mann von Welt" -kappaleen lisäksi "Es brennt", joka julkaistiin alun perin vuonna 2002 "Herzwerk II" -albumin yhteydessä.
Sei Ashina

Igarashi Aya () eli Sei Ashina (; 22. marraskuuta 1983 Fukushima – 14. syyskuuta 2020) oli japanilainen näyttelijä, joka tunnetaan varsinkin "Kamen Rider Hibiki" -sarjasta. Lisäksi hän esiintyi muun muassa elokuvassa "Silk" (2007).
Sei Ashina teki itsemurhan 36-vuotiaana 14. syyskuuta 2020.
Amfibiolentokone

Amfibiolentokone eli amfibi on lentokone, joka voi laskeutua sekä maalle että veteen ja nousta sekä vedestä että maalta. Tämä on mahdollista kellukkeisiin tai runkoon sisään vedettävien pyörien avulla. Amfibit ovat raskaampia, kalliimpia ja vaikeammin ohjattavia kuin tavalliset lentokoneet. Niiden toiminta-ala on kuitenkin helikoptereita laajempi, ja amfibeja käytetäänkin erilaisissa pitkän matkan pelastustehtävissä. Ne ovat myös sopivia kuljettamaan kevyttä rahtia sellaisille alueille, joilla lentokoneiden on operoitava sekä vedestä että maalta käsin.
Maailman suurin amfibiolentokone on venäläinen Berijev Be-42 Albatros, joka lensi ensi kerran vuonna 1986. Albatrosin siipien kärkiväli on 42 metriä, ja kahdella suihkumoottorilla varustettu kone voi saavuttaa jopa 760 kilometrin tuntinopeuden.
Youssef Mouihbi

Youssef Mouihbi (, s. 1. huhtikuuta 1985 Tunis, Tunisia) on tunisialainen jalkapalloilija, pelipaikaltaan laitahyökkääjä ja keskikenttäpelaaja. Hän pelaa tällä hetkellä tunisialaisessa Club Africainissa.
Ura.
Mouihbin ammattilaisura alkoi AS Marsassa keskikenttäpelaajana, josta hän siirtyi kesällä 2007 Club Africainiin. Uudessa joukkueessa Mouihbi pelasi ensimmäisellä kaudellaan useimmiten hyökkäävässä roolissa vasemmalla laidalla. Lisäksi hän teki läpimurtonsa samalla kaudella tekemällä seitsemän maalia kauden aikana, ollen liigan viidenneksi paras maalintekijä. Mouihbin seuraava kausi 2008–2009 alkoi kuitenkin loukkaantumisten merkeissä. Tunisian liigaa oli ehditty pelata neljä kierrosta, kun hän loukkaantui Afrikan Confederation Cupissa egyptiläistä Haras Al Houdoudia vastaan pelatussa ottelussa lokakuussa 2008. Vamma piti hänet sivussa puolivuotta ja Mouihbi palasi Club Africainin harjoituksiin huhtikuun lopulla.
Saavutukset.
Henkilökohtaiset:
Häiden jälkeen

Häiden jälkeen ("Efter brylluppet") on tanskalainen elokuva vuodelta 2006. Elokuvassa intialaisia katulapsia auttava mies joutuu palaamaan kotimaahansa Tanskaan keräämään rahaa orpokodille, jossa hän tulevan rahoittajansa tyttären häissä kuulee jotain, mikä mullistaa hänen elämänsä. Elokuvan ohjasi Susanne Bier, ja sen päänäyttelijöitä ovat Mads Mikkelsen, Sidse Babett Knudsen ja Rolf Lassgård. Elokuva sai parhaan vieraskielisen elokuvan Oscar-ehdokkuuden vuonna 2007 mutta hävisi elokuvalle "Muiden elämä".
Uusintaversio.
Tarinasta on tehty englanninkielinen uusintaversio "After the Wedding" (2019), jossa päähenkilönä on miehen sijasta nainen (Michelle Williams). Toista naispääosaa esittää Julianne Moore, ja elokuvan on ohjannut tämän puoliso Bart Freundlich.
Edvinas Krungolcas

Edvinas Krungolcas (s. 21. tammikuuta 1973 Vilna, Liettuan SNT, Neuvostoliitto) on liettualainen kilpauransa lopettanut nykyaikainen viisiottelija, olympiamitalisti, maailman- ja euroopanmestari.
Krungolcas voitti yksilökilpailun olympiahopeaa Pekingissä 2008. Ateenassa 2004 hän oli 31:nen. Lisäksi Krungolcas voitti useita MM- ja EM-mitaleja sekä yksilö- että joukkuekilpailusta. Hän lopetti kilpauransa vuonna 2011.
Blow-Up – erään suudelman jälkeen

Blow-Up – erään suudelman jälkeen ("Blowup") on palkittu 1966 ensi-iltansa saanut brittiläis-italialainen elokuva. Se oli Michelangelo Antonionin ensimmäinen englanninkielinen ohjaustyö. Elokuva pohjautuu argentiinalaisen Julio Cortázarin novelliin ”Las Babas del Diablo”.
Pääosissa näyttelevät David Hemmings, Vanessa Redgrave, Sarah Miles, John Castle ja Jane Birkin.
British Film Instituten valitsemat asiantuntijat äänestivät "Blow-Upin" vuonna 1999 mukaan kaikkien aikojen sadan parhaan brittielokuvan listalle. "The New York Timesin" kriitikot valitsivat sen vuonna 2004 yhdeksi kaikkien aikojen tuhannesta parhaasta elokuvasta maailmassa.
Make a Change... Kill Yourself

Make a Change... Kill Yourself on tanskalainen kaksijäseninen black metal -yhtye. Yhtye on perustettu vuonna 2004 Kööpenhaminassa. Se sai alkunsa Ynleborgazin kesällä 2004 saamista itsemurhakirjeistä. Yhtyeen musiikkia voisi luonnehtia suicide black metalliksi, mikä heijastuu niin musiikilliseen hidastempoisuuteen, kitarariffien, sanoituksen kuin levyjen kansikuvataiteen muodossa.
Historia.
Make a Change... Kill Yourself sai alkunsa Ynleborgazin aloitteesta. Hän tunsi tarvetta luoda musiikillista tukea omille, uusille tunnetiloilleen, jotka avautuivat hänen saatuaan itsemurhakirjeitä vuoden 2004 kesällä. Yhtyeen ensimmäiselle levylle Ynleborgaz sävelsi musiikit kahden kuukauden ajanjakson aikana. Ensimmäisen levyn kappaleista suurin osa oli lajityypille epätyypillisesti pitkiä, lyhimmän ollessa 13 ja puoli minuuttia pitkä ja pisimmän venyessä hieman yli 27 minuuttiin, debyyttialbumi sisälsikin vain neljä kappaletta. Yhtyeen toinen albumi sisälsi niin ikään vain kaksi kappaletta, joiden yhteispituus oli 41 minuuttia.
Paul Ekman

Paul Ekman (1934 – marraskuu 2025) oli yhdysvaltalainen psykologi, joka teki pioneerityötä tunteiden ja kasvonilmeiden yhteydestä. Hän on empiirisesti todennut, että vihalle, inholle, pelolle, ilolle, surulle ja pelästymiselle on universaalit ilmeet, jotka tunnistetaan kaikissa kulttuureissa. Ekman tutki myös ilmeiden yhteyttä valehteluun. Häntä pidetään yhtenä 100 vaikuttavimmista psykologeista.
Lapinsirkut

Lapinsirkut ("Calcarius") eli aiemmalta nimeltään preeriasirkut on pulmusten heimoon kuuluva varpuslintusuku. Aikaisemmin suku luettiin sirkkujen heimoon.
Preeriasirkut elävät etupäässä avomailla: preerialla, nevoilla ja palsasoilla, tunturien puuttomilla rinteillä sekä viljelys- ja laidunmailla. Ne ovat kooltaan muiden sirkkujen luokkaa. Suvussa on 3 lajia. Kolme lajia elää pelkästään Pohjois-Amerikassa, yksi laji myös Euraasian pohjoisosissa.
Koiras ilmoittaa reviirinsä esittämällä laululentoa. Koiraan juhlapuku on kirkkaamman värinen kuin talvinen peruspuku. Pesä on maassa kasvillisuuden suojassa. Preeriasirkut ovat muuttolintuja.
Pulmuset (suku)

Pulmuset ("Plectrophenax") on pulmusten heimoon kuuluva varpuslintujen suku, jossa on vain kaksi lajia: pulmunen ("Plectrophenax nivalis") ja lumipulmunen ("Plectrophenax hyperboreus"). Aikaisemmin suku luettiin kuuluvaksi sirkkujen heimoon.
Suvun lajit elävät lisääntymisaikana arktisilla alueilla, lumipulmunen vain kahdella saarella Beringinmeressä. Ne ovat lyhyen matkan muuttolintuja.
Pulmuset ovat mustavalkoisia, hieman varpusta kookkaampia lintuja, jotka syövät siemeniä. Ne elävät karuilla tunturien kivikkorinteillä, rannoilla ja kivikoissa, muuttomatkalla myös pelloilla. Pesä on maassa.
Abd al-Ati al-Ubayyidi

Abd al-Ati al-Ubayyidi (, 1939 – 16. syyskuuta 2023) oli libyalainen poliitikko ja diplomaatti, joka toimi sekä Libyan kansankongressin pääsihteerinä että pääministerinä. Hän oli yksi kolmesta pääsovittelijasta, kun Libya päätti luopua ydinohjelmastaan. Hän toimi myös Libyan Italian-suurlähettiläänä.
Al-Ubayyidi oli Libyan pääministeri 1977–1979, ja sen jälkeen hän toimi 1979–1981 Libyan kansankongressin pääsihteerinä eli nimellisenä valtionpäämiehenä. Todellinen valta oli edelleen Muammar Gaddafilla. Al-Ubayyidi oli tuona aikana mukana yhtenä pääneuvottelijoista neuvottelemassa Libyan päätöstä luopua sen ydinaseohjelmasta.
Al-Ubayyidi valittiin 2011 Libyan ulkoministeriksi, kun hänen edeltäjänsä Mussa Kussa oli päättänyt loikata maasta. Tämä tapahtui keskellä Libyan sisällissotaa, jossa taistelivat Gaddafia hallintoa tukeneet sekä häntä vastustaneet joukot. Al-Ubayyidi matkusti viikko valintansa jälkeen 3. huhtikuuta Kreikkaan neuvottelemaan rauhasta ulkoministeri Dimítrios Droútsasin kanssa.
Kapinalliset pidättivät Al-Ubayyidin 31. elokuuta 2011 Tripolin länsipuolella. Gaddafin hallinto kaadettiin vielä vuoden 2011 aikana, ja Al-Ubayyidi oli ensimmäisiä, jotka joutuivat vanhasta hallinnosta tuomiolle. Häntä ja Muhammad Abu al-Qasim al-Zuwaita syytettiin valtion varojen väärinkäytöstä, mutta oikeusistuin totesi heidät syyttömiksi. He olivat suostuneet maksaa 2,7 miljardia Yhdysvaltain dollaria Lockerbien pommi-iskun uhreille.
Sarah Miles

Sarah Miles (s. 31. joulukuuta 1941 Ingatestone, Britannia) on brittiläinen näyttelijä.
Miles on varakkaan liikemiehen tytär. Hän aloitti teatterialan opinnot viisitoistavuotiaana Royal Academy of Dramatic Artissa. Hänen ensimmäinen elokuvansa oli vuonna 1962 valmistunut Peter Glenvillen ohjaama "Koettelemuksen aika", jossa näytteli myös Laurence Olivier. 1960- ja 1970-luvulla häntä pidettiin yhtenä brittiläisen elokuvan lupaavimmista näyttelijöistä.
Hän oli naimisissa näytelmäkirjailija Robert Boltin kanssa, ensin 1967–1975 ja uudestaan vuodesta 1988 tämän kuolemaan 1995.
Kaunein aamuisin – Kaikki levytykset 1974–1979

Kaunein aamuisin – Kaikki levytykset 1974–1979 on Tapio Heinosen kokoelmalevy, joka julkaistiin 14. tammikuuta 2009.
Kokoelma sisältää kokonaisuudessaan artistin Fonovox-kauden levytykset vuosilta 1974–1979, joihin lukeutuu albumit "Lämmöllä", "Vaeltaja" ja "La Boheme" sekä toistakymmentä eri kokoelmille tehtyä levytystä. Näistä suuri osa julkaistaan ensimmäistä kertaa CD-formaatissa.
Kappaleet.
Lähde:
George Newbold Lawrence

George Newbold Lawrence (20. lokakuuta 1806 New York – 17. tammikuuta 1895) oli yhdysvaltalainen liikemies ja amatööriornitologi.
Lawrence johti Spencer Fullerton Bairdin ja John Cassinin Tyynenmeren linnuston tutkimusretkiä. He julkaisivat yhdessä teoksen "Birds of North America" vuonna 1858.
Lawrence lahjoitti 8 000 linnunnahan kokoelmansa American Museum of Natural Historylle. Hän kuvaili tieteelle 323 uutta lintulajia ja julkaisi 121 tieteellistä kirjoitusta. Cassin nimesi kaliforniantiklin ("Carduelis lawrencei") hänen kunniakseen. Lawrence nimesi linnuista muun muassa tundrakuikan ("Gavia pacifica") ja preeriasirkun ("Calcarius mccownii").
Syvä uni (vuoden 1946 elokuva)

Syvä uni (The Big Sleep) on Howard Hawksin ohjaama film noirin klassikkoelokuva vuodelta 1946, joka perustuu Raymond Chandlerin samannimiseen romaaniin.
Humphrey Bogart esittää kovaksi keitettyä yksityisetsivää Philip Marlowea. Marlowe joutuu vedetyksi tapaukseen, johon liittyvät kadonnut mies, rikkaan kenraalin kaksi aikuista tytärtä, mutkikas kiristyskuvio ja useita murhia. Femme fatale -tyyppistä vanhempaa tytärtä esittää Lauren Bacall.
Tuotanto.
Kirjailija William Faulkner laati käsikirjoituksen Leigh Brackettin ja Jules Furthmanin kanssa Raymond Chandlerin romaanin pohjalta. Juoni on niin monimutkainen, ettei Faulkner itsekään ymmärtänyt sitä kokonaan. 
Kuuluisan tarinan mukaan sen paremmin käsikirjoittajat kuin ohjaaja Howard Hawks eivät kirjaa lukemalla keksineet, kuka murhasi yhden sivuhahmon, autonkuljettaja Owen Taylorin. Lopulta Chandlerille lähetettiin sähke: ”Kuka tappoi Owen Taylorin?”. Chandler kuulemma luki kirjansa uudelleen ja sähkötti takaisin ”En tiedä”. Asia ei ratkennut vaan jäi arvoitukseksi.
Vastaanotto.
Elokuva on valittu talletettavaksi Yhdysvaltojen National Film Registryyn.
Vuonna 1979 kolmekymmentä suomalaista elokuva-arvostelijaa ja -asiantuntijaa äänesti kokoon luettelon kaikkien aikojen sadasta merkittävimmästä elokuvasta, ja "Syvä uni" pääsi mukaan kahdeksalla äänellä.
"The New York Timesin" kriitikot valitsivat "Syvän unen" vuonna 2004 yhdeksi kaikkien aikojen tuhannesta parhaasta elokuvasta maailmassa.
Elokuva oli Suomessa Valtion elokuvatarkastamon kokonaan kieltämä vuodesta 1946 vuoteen 1949. Sensuurista vapautumisen jälkeen elokuva sai ensi-iltansa Suomessa 1.7.1949.
Syvä uni (vuoden 1978 elokuva)

Syvä uni ("The Big Sleep") on Michael Winnerin ohjaama elokuva vuodelta 1978. Elokuvan pohjana on Raymond Chandlerin romaani "Syvä uni" vuodelta 1939. Samasta aiheesta ohjasi elokuvan jo aiemmin myös Howard Hawks ("Syvä uni", 1946).
Elokuvassa Philip Marlowea näytteli Robert Mitchum ja kenraali Sternwoodia James Stewart. Tapahtumat sijoitettiin 1940–luvun Kalifornian sijasta kuvausajankohdan Lontooseen. 
Arvioita.
"Video-oppaassa" vuodelta 1994 Asko Alanen valittaa, ettei Englantiin siirretty Marlowe-tarina löydä oikeaa olomuotoaan. Hän antaa tälle "Syvän unen" versiolle kaksi tähteä viidestä, mikä vastaa sanallista arviota ”keskinkertainen”.
Lumipulmunen

Lumipulmunen ("Plectrophenax hyperboreus") on pulmusten heimoon kuuluva varpuslintu.
Koko ja ulkonäkö.
Lumipulmunen muistuttaa suuresti sekä kooltaan että väritykseltään pulmusta. Sen höyhenpuvussa on kuitenkin vielä enemmän valkoista ja siivillä ja pyrstössä vähemmän mustaa kuin pulmusella. Naaras, nuori lintu ja talvipukuinen koiras ovat hieman kirjavampia ja niiden puvussa on myös ruskeita kohtia.
Esiintyminen.
Lumipulmunen pesii vain kahdella Beringinmeren Yhdysvaltain puolella olevalla saarella (St. Matthew ja Hall Islands). Se on muuttolintu ja talvehtii pääasiassa Alaskan länsirannikolla. Lajin populaation koko on noin 6 000 yksilöä. Lajin kanta on vaarantunut saarille levinneiden rottien, kettujen ja näätäeläinten takia.
Elinympäristö.
Lumipulmunen elää pesimäaikana tundran ruohostoisilla ja kivikkoisilla alueilla, etenkin rannoilla. Muuttomatkoilla ja talvehtimisseuduilla se elää rannoilla, soilla ja viljelysmailla.
Ravinto.
Lumipulmunen on siemensyöjä.
Jungholz

Jungholz on kunta Itävallassa Tirolin osavaltion Reutten piirikunnassa. Asukkaita kunnassa oli vuoden 2019 arvion mukaan 294 ja väestötiheys oli noin 42 asukasta neliökilometriä kohden. Pinta-alaa Jungholzilla on 7,05 neliökilometriä. Jungholz kuuluu naapurimaa Saksan tullialueeseen ja kunnalla on sekä Itävallan että Saksan postinumerot.
Kunnan alueelle pääsee ainoastaan Saksalle kuuluvan alueen läpi kulkemalla. Jungholz on lähes Itävallan eksklaavi, sillä se on yhteydessä muuhun Itävaltaan ainoastaan yhdellä pisteellä. Tämä piste sijaitsee 1 636 metriä korkean Sorgschrofen-vuoren huipulla ja siellä kahden itävaltalaiskunnan ja kahden saksalaiskunnan rajat kohtaavat. Kunnat ovat Jungholz pohjoisessa, Pfronten (Saksa) idässä, Schattwald etelässä ja Bad Hindelang (Saksa) lännessä.
Jungholzissa toimii yksi kansakoulu ().
Bomberman Hardball

Bomberman Hardball on Hudson Softin kehittämä ja Ubisoftin julkaisema partypeli. Peli on julkaistu PlayStation 2:lle vuonna .
Pelaaminen.
Pelin moninpeliä voi pelata enintään neljä pelaajaa, eikä peli sisällä verkkopeliä. "Bomberman Hardballissa" kerätään rahaa, jolla voi ostaa asusteita omalle Bombermanille.
Peli sisältää neljä erilaista peliä. 
Klassinen Bomberman-peli, jonka tarkoituksena on tuhota vastustajat pommeilla, joita on monia erilaisia. Ainoa eloonjäänyt on voittaja.
Golfia voi pelata yksin, vastustajien tai kavereiden kanssa. Turnauksessa voi voittaa palkintoja.
Bomberman-tenniksessä voi pelata kaksin- tai nelinpeliä. 
Tavallista baseballia Bombermaneilla.
Daisuke Matsuzaka

Daisuke Matsuzaka (; s. 13. syyskuuta 1980 Aomori) on japanilainen baseballpelaaja. Hän on pelipaikaltaan aloittava syöttäjä. 
Matsuzaka pelasi Japanissa Saitama Seibu Lions -seurassa Nippon Professional Baseballin Pacific Leaguessa. Hän sai vuonna 2004 Japanin joukkueen kanssa pronssia kesäolympialaisissa 2004.Vuonna 2007 hän aloitti uransa Yhdysvalloissa liittymällä MLB-seura Boston Red Soxiin.
Matsuzaka on naimisissa televisiokuuluttaja Tomoyo Shibatan kanssa.
Slaughter of the Soul

Slaughter of the Soul on melodisen death metalin yhtyeen At the Gatesin vuonna 1995 julkaisema studioalbumi.
Kappaleet.
Vuoden 2002 uusintajulkaisun bonuskappaleet:
Katsastuslaulu

Katsastuslaulu on suomalaisen Popeda-yhtyeen kappale ja single, joka julkaistiin 25. tammikuuta 2006. Singlellä on myös versio Kari Kuuvan ”Tango Pelargonia” -kappaleesta, jonka esittää Trio Mukavat (Popeda ilman Pate Mustajärveä ja Costello Hautamäkeä). Sitä on esitetty myös Popedan keikoilla.
”Katsastuslaulu” oli mukana jo syksyllä 2005 julkaistulla Popedan "Häkää!"-albumilla.
Ikurin mimmi

Ikurin mimmi on suomalaisen Popeda-yhtyeen kappale ja single, joka julkaistiin 6. heinäkuuta 2005. Kappale on tehty tilaustyönä Popedalle. Sen sävellys on Samuli Laihon ja Jukka Kiviniemen käsialaa, ja sanoitus Ismo Alangon aiemminkin käyttämällä Liikka Vaikkee -nimellä tekemä. Alangon teksti toi Mustajärvelle mieleen "Sleepy Sleepersin vuosimallia 1975".
"Ikurin mimmi" oli mukana syksyllä 2005 julkaistulla Popedan "Häkää!" -albumilla.
Mittelberg

Mittelberg on kunta Itävallassa, Vorarlbergin osavaltion Bregenzin piirikunnassa (). Asukkaita kunnassa on 5 033 (31.12.2005) ja väestötiheys on 52 as./km². Pinta-alaa Mittelbergillä on 96,82 neliökilometriä. Mittelberg on kuulunut vuodesta 1891 saakka naapurimaa Saksan tullialueeseen eli kunta on Saksan taloudellinen enklaavi. Euron käyttöönottoon saakka Saksan markka oli Mittelbergin virallinen rahayksikkö. Lisäksi kunnalla on sekä Itävallan että Saksan postinumerot.
Kunta sijaitsee Kleinwalsertalin laaksossa ja alueelle pääsee autolla ainoastaan Saksalle kuuluvan alueen läpi kulkemalla. Mittelbergin alueella sijaitsevia vuoria ovat Elfer (2 387 metriä), Bärenkopf (2 083 m), Walmendingerhorn (1 990 m), Widderstein (2 536 m) ja Zwölfer (2 224 m).
Kleinwalsertalin alueella vierailee vuodessa tuhansia vierailijoita, ja alue onkin Itävallan kolmanneksi suurin matkailukohde.
Pikakirjoituslehti

Pikakirjoituslehti on suomalainen pikakirjoitusta käsittelevä aikakauslehti. Lehteä julkaisee Suomen Pikakirjoittajayhdistys, ja se ilmestyy neljä kertaa vuodessa.
Lehti sisältää muun muassa pikakirjoitusuutisia Suomesta ja ulkomailta sekä pikakirjoituksen lyhenne- ja kieliharjoituksia. Osa lehden sivuista on kirjoitettu pikakirjoituksella, osa tavallisella tekstillä.
Historia.
Pikakirjoituslehti perustettiin vuonna 1888,
ja lehti on ilmestynyt siitä lähtien 4–12 kertaa vuodessa, lukuun ottamatta vuosia 1916–1919, jolloin lehteä ei julkaistu ensimmäisen maailmansodan aiheuttamien hankaluuksien takia.
Lehden perustaja ja ensimmäinen toimittaja oli Vilho Sederholm. Sederholmin jälkeen lehden vastaavina toimittajina ovat toimineet muun muassa Maria Colliander, F. W. Kadenius, Kaarlo Kallioniemi, Leo Valkonen, Unto Räty, Jari Niittuinperä, Niklas Varisto sekä vuodesta 2015 lähtien Keijo Kuusisto.